*****

ΓΝΩΜΗ ΤΗΣ ΕΠΙΤΡΟΠΗΣ

της 20ής Ιουλίου 1989

σχετικά με τα εργοστάσια ανακατεργασίας ακτινοβολημένων καυσίμων UP3 και UP2800 της εγκατάστασης La Hague (Γαλλία)

(Το κείμενο στη γαλλική γλώσσα είναι το μόνο αυθεντικό)

(89/475/Ευρατόμ)

Η γαλλική κυβέρνηση με επιστολή της που παρελήφθη την 1η Μαρτίου 1989, διαβίβασε στην Επιτροπή των Ευρωπαϊκών Κοινοτήτων σύμφωνα με το άρθρο 37 της συνθήκης Ευρατόμ, τα γενικά δεδομένα σχετικά με το σχέδιο απόρριψης των ραδιενεργών λυμάτων των εργοστασίων ανακατεργασίας ακτινοβολημένων καυσίμων UP3 και UP2800 της εγκατάστασης La Hague.

Κατά τη συνεδρίαση της 8ης Ιουνίου 1989 στο Χερβούργο, της ομάδας εμπειρογνωμόνων, που συστήθηκε δυνάμει της συνθήκης, οι εκπρόσωποι της γαλλικής κυβέρνησης παρέσχαν ορισμένα συμπληρωματικά πληροφοριακά στοιχεία και διευκρινίσεις.

Με βάση τις παραπάνω πληροφορίες και αφού ζήτησε τη γνώμη της ομάδας εμπειρογνωμόνων η έκθεση της οποίας επισυνάπτεται σε παράρτημα, η Επιτροπή διατυπώνει την ακόλουθη γνώμη:

1. Η απόσταση της εγκατάστασης από τη νήσο Aurigny είναι 20 χιλιόμετρα. Οι λοιπές αγγλονορμανδικές νήσοι απέχουν αντίστοιχα: 55 χιλιόμετρα η Guernsey, 45 χιλιόμετρα η Sercq και 55 χιλιόμετρα η Jersey. Η αγγλική ακτή απέχει 105 χιλιόμετρα.

2. Κατά την ομαλή λειτουργία των εργοστασίων, οι απορρίψεις αερίων και υγρών ραδιενεργών καταλοίπων δεν είναι σε θέση να προκαλέσουν αξιόλογη, από άποψη υγείας, έκθεση για τον πληθυσμό άλλων κρατών μελών.

3. Τα στερεά ραδιενεργά κατάλοιπα αποθηκεύονται προσωρινά μόνο στο χώρο των εργοστασίων και στη συνέχεια μεταφέρονται κάτω από κρατικό έλεγχο σε έναν από τους χώρους οριστικής αποθήκευσης ή/και απόρριψης.

4. Σε περίπτωση απρόβλεπτης απόρριψης ραδιενεργών καταλοίπων, που θα μπορούσε να σημειωθεί λόγω ατυχήματος του τύπου και του μεγέθους που αναφέρονται στα γενικά δεδομένα, οι δόσεις που θα δεχόταν ο πληθυσμός σε άλλα κράτη μέλη δεν θα ήταν σημαντικές από άποψη υγείας. Ωστόσο, κάτω από ορισμένες εξαιρετικά δυσμενείς συνθήκες, οι δόσεις που θα μπορούσε να δεχθεί ο πληθυσμός στις αγγλονορμανδικές νήσους ενδέχεται να καθιστούσαν αναγκαία τη λήψη αντιμέτρων. Για το λόγο αυτό, υπογράφηκαν συμφωνίες μεταξύ της Γαλλίας και του Ηνωμένου Βασιλείου για την ανταλλαγή πληροφοριών σε περίπτωση πυρηνικών έκτακτων περιστατικών ή ατυχημάτων. Οι συμφωνίες αυτές θα επιτρέψουν επίσης την εκτίμηση υποθετικών ατυχημάτων, των οποίων οι ακτινολογικές επιπτώσεις θα ήταν πιο σημαντικές από εκείνες που αναφέρονται στα γενικά δεδομένα.

Καταλήγοντας, η Επιτροπή έχει τη γνώμη ότι η εφαρμογή του σχεδίου για την απόρριψη των ραδιενεργών λυμάτων UP3 και UP2800 της εγκατάστασης La Hague δεν πρόκειται - τόσο κάτω από συνθήκες ομαλής λειτουργίας όσο και σε περιπτώσεις απρόβλεπτων απορρίψεων που θα μπορούσαν να σημειωθούν εξαιτίας ατυχήματος του τύπου και του μεγέθους που αναφέρονται στα γενικά δεδομένα, να προκαλέσει αξιόλογη, από άποψη υγείας, μόλυνση των νερών, του εδάφος ή του εναέριου χώρου άλλου κράτους μέλους. Ωστόσο, κάτω από ορισμένες εξαιρετικά δυσμενείς συνθήκες, θα μπορούσαν να προκληθούν σημαντικά επίπεδα μόλυνσης στις αγγλονορμανδικές νήσους, αλλά οι δόσεις που θα προέκυπταν θα μπορούσαν με τη λήψη αντιμέτρων να περιοριστούν σε ασήμαντο επίπεδο.

Η παρούσα γνώμη απευθύνεται στη Γαλλική Δημοκρατία.

Βρυξέλλες, 20 Ιουλίου 1989.

Για την Επιτροπή

Carlo RIPA DI MEANA

Μέλος της Επιτροπής